SKRIFTLIG FORESPØRGSEL P-3731/00

af Florence Kuntz (UEN) til Kommissionen

(28. november 2000)

Om: Undervisning i armensk og det europæiske charter om mindretalssprog

Siden folkedrabet i 1915 har det armenske folk levet et liv som ingen andre, idet over halvdelen af den armenske befolkning er spredt over hele verden. Hvert enkelt samfund af armeniere er derfor ofte nødt til selv at tage vare på deres forhold i alle henseender i EU-landene, herunder også sørge for deres børns skolegang og sprogundervisning.

Ved at lære både armensk og værtslandets sprog i skolen får disse børn mulighed for at beherske deres dobbelte kultur, hvilket sikrer dem åndelig og kulturel udfoldelse i deres tradition og dagligliv.

Som led i det europæiske charter om mindretalssprog betragtes vestarmensk, som der undervises i på nogle skoler i Frankrig, som et sprog, der kan henregnes til mindretalssprog.

Kan Kommissionen i den forbindelse oplyse, over hvilke aktioner, programmer og/eller budgetposter der kan ydes finansiel støtte til undervisning i armensk i skolen?

I Frankrig fortsætter nogle velrenommerede skoler med at undervise i armensk i lokaler, der trænger til at blive udvidet som følge af en stigende efterspørgsel. Kan Kommissionen oplyse, om der kan ydes støtte til denne udvidelse, og i bekræftende fald, inden for hvilke rammer og i hvilken form? Kan der ydes støtte til dette udvidelsesarbejde fra samme kilder som til undervisning i mindretalssprog? Kan Kommissionen i benægtende fald oplyse, over hvilke andre programmer eller budgetposter der kan ydes støtte til udvidelse af undervisningslokaler?

Svar afgivet på Kommissionens vegne af Viviane Reding

(5. januar 2001)

I EF-traktatens artikel 149 (tidligere artikel 126) fastsættes det, at det er medlemsstaterne, der har ansvaret for undervisningsindholdet og opbygningen af uddannelsessystemerne; Fællesskabet bidrager til udviklingen af et højt uddannelsesniveau ved at fremme samarbejdet mellem medlemsstaterne og supplere deres indsats.

Comenius-aktionen under Socrates-programmet er Fællesskabets væsentligste instrument til at støtte skoleundervisningen. Aktionens målsætning er at forbedre kvaliteten af skoleundervisningen og styrke den europæiske dimension heri, navnlig ved at fremme det tværnationale samarbejde mellem skoler og bidrage til at forbedre grunduddannelse og videre- og efteruddannelse af det personale, der direkte tager del i skoleundervisningen, samt at fremme sprogundervisningen og øge kendskabet til forskellige kulturer. Via aktionen er der mulighed for at finansiere en række projekter vedrørende modersmålsundervisning for elever af ikke-europæisk oprindelse samt projekter vedrørende tværkulturel undervisning.

Sprogundervisningen i skolerne indgår som en del af indsatsområdet i forbindelse med to andre fællesskabsaktioner. Lingua-aktionen under Socrates-programmet er begrænset til EU's officielle sprog samt irsk og luxembourgsk, mens der i forbindelse med den forberedende aktion vedrørende støtte til regionale sprog og kulturer og mindretalssprog og -kulturer gives fortrinsstilling til ikke-officielle oprindelige sprog i EU.

Investeringer i renovering af skolernes bygninger betragtes ikke som støtteberettigede udgifter i forbindelse med disse aktioner. Det er ikke udelukket, at sådanne projekter kan finansieres via strukturfondene i det omfang, hvor de pågældende skoler befinder sig i områder, der er omfattet af fondenes målsætninger, og projektets målsætninger svarer til det, Fællesskabet prioriterer på det pågældende område.